**Likumprojekta “Par Nolīgumu par divpusēju ieguldījumu līgumu izbeigšanu starp Eiropas Savienības dalībvalstīm”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts ir izstrādāts, lai noslēgtu daudzpusēju nolīgumu ar citām Eiropas Savienības (turpmāk – ES) valstīm par divpusējo ieguldījumu aizsardzības līgumu izbeigšanu. Nolīgums ir tapis, lai īstenotu Eiropas Savienības Tiesas (turpmāk – EST) nolēmumu lietā C-284/16 *Achmea* (turpmāk – *Achmea* nolēmums), kas nosaka, ka ES ieguldītāja un ES dalībvalsts strīdu izšķiršana starptautiskās arbitrāžas tiesās ir pretrunā ES pamatlīgumiem.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts, lai saskaņā ar likuma “Par Latvijas Republikas starptautiskajiem līgumiem” 14. pantu apstiprinātu Nolīgumu par divpusēju ieguldījumu līgumu izbeigšanu starp Eiropas Savienības dalībvalstīm (turpmāk – Nolīgums). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts ir izstrādāts, lai ratificētu Nolīgumu, kas tapis, īstenojot 2019. gada 15. janvārī parakstīto Dalībvalstu valdību pārstāvju deklarāciju par Eiropas Savienības Tiesas *Achmea* nolēmuma tiesiskajām sekām un investīciju aizsardzību Eiropas Savienībā un 2019. gada 16. janvārī parakstītās Dalībvalstu valdību pārstāvju deklarāciju par Eiropas Savienības Tiesas nolēmuma *Achmea* lietā izpildi un investīciju aizsardzību Eiropas Savienībā un Ungārijas valdības pārstāvja deklarāciju par Eiropas Savienības Tiesas *Achmea* nolēmuma tiesiskajām sekām un investīciju aizsardzību Eiropas Savienībā[[1]](#footnote-1). Trijās deklarācijās pausta visu ES dalībvalstu kopīga izpratne, ka Savienības tiesības prevalē pār starp ES dalībvalstīm noslēgtajiem ieguldījumu aizsardzības līgumiem (turpmāk – *intra-EU BIT*) un, ievērojot Eiropas Savienības Tiesas (turpmāk – EST) nolēmumā lietā C-284/16 Achmea (turpmāk – *Achmea* nolēmums) pausto, ka *intra-EU BIT* paredzētie investora-valsts starptautiskās arbitrāžas mehānismi nav piemērojami, jo atrodas ārpus ES tiesu sistēmas. Arbitrāžas tiesai, kas pēc investora prasības izveidota, pamatojoties uz *intra-EU BIT*, nav jurisdikcijas lietas izskatīšanai, jo nav spēkā esošas ES dalībvalsts piekrišana pakļaut sevi attiecīgajam strīdu izšķiršanas mehānismam. Divpusējo investīciju aizsardzības šķīrējtiesas klauzulas zaudē spēku, jo ir nesaderīgas ar ES tiesībām, no brīža, kad abas līgumslēdzējas puses kļūst par ES dalībvalstīm. Tiesiskās noteiktības un skaidrības dēļ ES dalībvalstīm *intra-EU BIT* irjāizbeidz.Visas dalībvalstis deklarācijās pauda apņemšanos izbeigt starp tām noslēgtos investīciju aizsardzības līgumus. Beļģija, Bulgārija, Čehija, Dānija, Vācija, Igaunija, Īrija, Grieķija, Spānija, Francija, Horvātija, Itālija, Kipra, Latvija, Lietuva, Luksemburga, Ungārija, Malta, Nīderlande, Austrija, Polija, Portugāle, Rumānija, Slovēnija, Slovākija ir nolēmušas izbeigt to *intra-EU* *BIT*, parakstot daudzpusēju Nolīgumu, kas izstrādāts Eiropas Komisijas koordinētā procesā. Savukārt *intra-EU* *BIT* ar Zviedriju, Somiju un Apvienoto Karalisti ir plānots izbeigt divpusēju vienošanos ceļā.Saskaņā ar Nolīguma A pielikumu pēc Nolīguma ratifikācijas spēku zaudēs Latvijas ieguldījumu aizsardzības līgumi ar Beļģijas-Luksemburgas ekonomisko savienību, Bulgāriju, Horvātiju, Dāniju, Vāciju, Igauniju, Grieķiju, Spāniju, Franciju, Nīderlandi, Austriju, Lietuvu, Portugāli, Slovākiju, Ungāriju un Rumāniju.Nolīguma projekta pamatuzdevumi ir:1) izbeigt *intra EU-BIT* darbību, kas aizvien ir formāli spēkā starp dalībvalstīm (Nolīguma A pielikums);2) izbeigt turpināmības klauzulas (*‘sunset clause’*) *intra EU-BIT*, par kuriem dalībvalstis vienojušās, ka tie vairs nav spēkā, taču pastāv iespēja, ka tajā iestrādātajai turpināmības klauzulai aizvien varētu būt juridiskas sekas (Nolīguma B pielikums);3) noteikt, ka šķīrējtiesā iesniegtās lietas, kas noslēgušās ar pušu vienošanos vai šķīrējtiesas nolēmumu pirms 2018. gada 6. marta, netiek izskatītas no jauna;4) noteikt dalībvalstu pienākumu sadarbībā vienai ar otru informēt šķīrējtiesas par *Achmea* nolēmuma tiesiskajām sekām attiecībā uz neizšķirtajām lietām (uzsāktas pirms 2018. gada 6. marta, bet tiesvedība nav noslēgusies) un jaunajām lietām (ierosinātas 2018. gada 6. martā vai vēlāk). 5) attiecībā uz neizšķirtajām lietām noteikt procedūru, kādā ieguldītājs un attiecīgā dalībvalsts uzsāk un risina dialogu, lai panāktu vienošanos ārpus tiesas vai ārpus šķīrējtiesas;6) neizšķirtajās lietās piešķirt ieguldītājam tiesības vērsties attiecīgās dalībvalsts nacionālajā tiesā, ja puses nebija uzsākušas dialogu izlīguma panākšanai vai dialogs nenoveda pie izlīguma.Saskaņā ar Nolīguma projekta noslēguma nosacījumiem dalībvalstis dokumentu par nolīguma ratifikāciju deponē ES Padomes ģenerālsekretāram. Līgumam nevar pievienot atrunas. Pielikumi ir neatņemama Nolīguma sastāvdaļa. Līgumslēdzēju pušu strīdi tiek iesniegti izskatīšanai Eiropas Savienības Tiesai (turpmāk – EST). Nolīgums stājas spēkā 30 dienas pēc dienas, kad tiek saņemts otrais ratifikācijas instruments. Līgumslēdzējas puses var lemt par līguma pagaidu piemērošanu.Līdz ar Nolīguma spēkā stāšanos spēku zaudē: 1) Latvijas Republikas Augstākās Padomes 1992. gada 28. oktobra lēmums “Par līguma starp Latvijas Republikas valdību un Francijas Republikas valdību par savstarpējo ieguldījumu veicināšanu un aizsardzību ratificēšanu” (Latvijas Republikas Augstākās Padomes un Valdības Ziņotājs, 46/47/48, 03.12.1992.);2) Latvijas Republikas Augstākās Padomes 1992. gada 28. oktobra lēmums “Par līguma starp Latvijas Republikas valdību un Dānijas Karalistes valdību par ieguldījumu veicināšanu un savstarpējo aizsardzību ratificēšanu” (Latvijas Republikas Augstākās Padomes un Valdības Ziņotājs, 46/47/48, 03.12.1992.);3) likums “Par Līgumu starp Latvijas Republikas valdību un Nīderlandes Karalistes valdību par ieguldījumu veicināšanu un savstarpēju aizsardzību” (Latvijas Vēstnesis, 19, 07.02.1995.);4) likums “Par Latvijas Republikas un Austrijas Republikas līgumu par ieguldījumu veicināšanu un aizsardzību” (Latvijas Vēstnesis,154, 06.10.1995.);5) likums “Par Latvijas Republikas valdības un Igaunijas Republikas valdības līgumu par ieguldījumu veicināšanu un savstarpēju aizsardzību” (Latvijas Vēstnesis, 84, 15.05.1996.);6) Latvijas Republikas Augstākās Padomes 1993. gada 18. maija lēmums “Par Latvijas Republikas un Vācijas Federatīvās Republikas ieguldījumu veicināšanas un to abpusējās aizsardzības līguma ratifikāciju” (Latvijas Republikas Augstākās Padomes un Valdības Ziņotājs, 20/21, 27.05.1993.);7) likums “Par Latvijas Republikas valdības un Lietuvas Republikas valdības līgumu par ieguldījumu veicināšanu un aizsardzību” (Latvijas Vēstnesis, 84, 15.05.1996.);8) likums “Par Latvijas Republikas un Spānijas Karalistes līgumu par ieguldījumu savstarpēju veicināšanu un aizsardzību” (Latvijas Vēstnesis, 2, 05.01.1996.);9) likums “Par Latvijas Republikas un Portugāles Republikas līgumu par ieguldījumu savstarpēju veicināšanu un aizsardzību” (Latvijas Vēstnesis, 14, 26.01.1996.);10) likums “Par Latvijas Republikas valdības un Grieķijas Republikas valdības līgumu par ieguldījumu veicināšanu un savstarpēju aizsardzību” (Latvijas Vēstnesis, 149, 29.09.1995.);11) likums “Par Latvijas Republikas valdības un Slovākijas Republikas valdības līgumu par ieguldījumu veicināšanu un savstarpēju aizsardzību” (Latvijas Vēstnesis, 184/185, 20.06.1998.);12) likums “Par Latvijas Republikas un Beļģijas-Luksemburgas ekonomiskās savienības līgumu par ieguldījumu savstarpēju veicināšanu un aizsardzību” (Latvijas Vēstnesis, 103, 14.06.1996.);13) likums “Par Latvijas Republikas un Ungārijas Republikas līgumu par ieguldījumu veicināšanu un savstarpēju aizsardzību” (Latvijas Vēstnesis, 25/327, 05.10.1999.);14) likums “Par Latvijas Republikas valdības un Rumānijas valdības līgumu par ieguldījumu veicināšanu un savstarpēju aizsardzību” (Latvijas Vēstnesis, 44, 20.03.2002.);15) likums “Par Latvijas Republikas valdības un Bulgārijas Republikas valdības līgumu par ieguldījumu veicināšanu un savstarpēju aizsardzību” (Latvijas Vēstnesis, 69, 01.05.2004.);16) likums “Par Latvijas Republikas valdības un Horvātijas Republikas valdības līgumu par ieguldījumu veicināšanu un savstarpēju aizsardzību” (Latvijas Vēstnesis, 101, 05.07.2002.). |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija, Tieslietu ministrija, Valsts kanceleja  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nolīgums maina tiesisko regulējumu ES investoriem, kas veic pārrobežu ieguldījumus citā dalībvalstī.Eiropas Komisija (turpmāk – Komisija) 19.07.2018. komunikācijā Eiropas Parlamentam un Padomei par ES iekšējo ieguldījumu aizsardzību[[2]](#footnote-2) norādīja, ka ES tiesības, jo īpaši pamatlīgumos noteiktās četras pamatbrīvības un aizliegums diskriminēt pēc valstspiederības, sniedz pietiekamu tiesisko aizsardzību pārrobežu investoriem. Šo tiesību aizsardzībai ir pieejama ES tiesu sistēma – ES dalībvalstu nacionālās tiesas un pamatlīgumos noteiktajos gadījumos EST. Komisija apņemas turpināt stingri uzraudzīt, lai dalībvalstis rīkotos saskaņā ar ES politikas un tiesību aktu mērķiem, un nepieciešamības gadījumā uzsākt pārkāpuma procedūras. |
| 2. | Tiesiskā regulējuma ietekme uz tautsaimniecību un administratīvo slogu | Nolīgums nerada papildus administratīvo slogu un tiek īstenots no esošajiem administratīvajiem resursiem. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Likums ir izstrādāts, lai ratificētu Nolīgumu, par kuru ES dalībvalstis vienojušās, ievērojot *Achmea* nolēmumu.2018. gada 6. martā EST pasludināja nolēmumu *Achmea* lietā, nosakot, ka starptautiskas šķīrējtiesa, pamatojoties uz *intra-EU BIT*, nevar iztiesāt strīdu starp ES dalībvalsts ieguldītāju un ES dalībvalsti, kurā veikts ieguldījums. EST ieskatā tas ir pretrunā Savienības tiesību sistēmas autonomijai. Proti, šķīrējtiesu nevar pielīdzināt dalībvalsts tiesai Līguma par Eiropas Savienības darbību (LESD) 267.panta izpratnē, kurai ir tiesības vērsties EST ar lūgumu sniegt prejudiciālu nolēmumu par ES tiesību interpretāciju. Noslēgdamas *intra-EU BIT*, dalībvalstis, ir izveidojušas strīdu noregulēšanas mehānismu starp ieguldītāju un dalībvalsti, kas izslēdz EST ekskluzīvās tiesības attiecībā uz ES tiesību interpretāciju un piemērošanu, tādējādi apdraudot šo tiesību pilnīgu efektivitāti. EST secina, ka *intra-EU BIT* iekļautā tiesību norma, saskaņā ar kuru ieguldītājs no vienas dalībvalsts var šķīrējtiesā uzsākt tiesvedību pret citu dalībvalsti, ir pretrunā LESD 267. un 344. pantam un līdz ar to nav piemērojama. Strīdi par ieguldījumiem ir jārisina ES dalībvalstu tiesās. Komisija ir pastāvīgi uzskatījusi, ka *intra-EU BIT* nav saderīgi ar ES tiesībām. 2015. gadā Komisija uzsāka pārkāpuma procedūras pirmo posmu pret Austriju, Nīderlandi, Rumāniju, Slovākiju un Zviedriju, nosūtot oficiālu pieprasījumu izbeigt to *intra-EU BIT* darbību.[[3]](#footnote-3) |
| 2. | Citas starptautiskās saistības | Nav |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | *Achmea* nolēmumam un tā juridiskajām sekām attiecībā uz *intra-EU BIT* ir veltītas daudzas publikācijas ne tikai uzņēmējiem un juristiem, bet arī plašākai sabiedrībai domātajos izdevumos gan ārvalstīs, gan Latvijā. Latvijā par *Achmea* nolēmumu tika rakstīts gan izdevumā “Jurista Vārds”[[4]](#footnote-4), gan žurnālā “IR”[[5]](#footnote-5), kā arī tas tika analizēts vairāku juridisko biroju mājaslapās publicētos rakstos.2019. gada 8. janvāra valdības sēdē tika izskatīts Ārlietu ministrijas sagatavotais ziņojums “Latvijas Republikas nostāja par Deklarāciju par ES Tiesas “Achmea” sprieduma juridiskajām sekām un ieguldījumu aizsardzību ES un tās parakstīšanu”. Par ziņojumu aģentūras LETA sagatavotā informācija tika pārpublicēta arī vairākos Latvijas ziņu portālos, piemēram, TVnet.lv[[6]](#footnote-6). Savukārt 2019. gada 3. aprīlī “Dienas Bizness” publicēja Ārlietu ministrijas Ekonomisko attiecību, tirdzniecības un attīstības sadarbības direkcijas vadītāja Jura Štālmeistara rakstu “Eiropas Savienības dalībvalstis izbeigs savstarpēji noslēgtos ieguldījumu līgumus” [[7]](#footnote-7).Eiropas Savienības līmenī 2018. gada 17. decembrī un 2019. gada 3. decembrī Komisija rīkoja seminārus ieinteresētajām pusēm par pārrobežu investīcijām pēc *Achmea* nolēmuma, spēku zaudējot *intra-EU BIT*[[8]](#footnote-8). Semināros pēc Komisijas uzaicinājuma piedalījās gan visas Eiropas, gan atsevišķu dalībvalstu uzņēmēju uz juristu asociāciju pārstāvji (tajā skaitā Eiropas Advokātu kolēģiju un juristu biedrību padome, Eiropas vairumtirgotāju un mazumtirgotāju asociācija *EuroCommerce*, Eiropas uzņēmēju asociācija *BusinessEurope* (kuras biedrs ir Latvijas Darba devēju konfederācija), Eiropas Banku federācija, Eiropas fondu un aktīvu pārvaldības asociācija, Francijas lielo kompāniju asociācija, Austrijas Federālā ekonomikas kamera, Vācijas Industrijas un tirdzniecības kamera). |
| 2. | Sabiedrības līdzdalība projekta izstrādē | Nav attiecināms.  |
| 3. | Sabiedrības līdzdalības rezultāti | Nav  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz jaunu institūciju izveidi, likvidāciju vai reorganizāciju. |
| 3. | Cita informācija | Nav |

Ārlietu ministrs E. Rinkēvičs

Liberte 67016149

dace.liberte@mfa.gov.lv

v\_sk = 1849

1. Dalībvalstu valdību pārstāvju deklarācija par Eiropas Savienības Tiesas Achmea nolēmuma tiesiskajām sekām un investīciju aizsardzību Eiropas Savienībā. Pieejama: <https://ec.europa.eu/info/publications/190117-bilateral-investment-treaties_en> [↑](#footnote-ref-1)
2. Komisijas paziņojums Eiropas Parlamentam un Padomei. ES Iekšējo Ieguldījumu aizsardzība. 19.07.2018. Pieejams: <https://eur-lex.europa.eu/legal-content/LV/TXT/PDF/?uri=CELEX:52018DC0547&from=EN> [↑](#footnote-ref-2)
3. 18.06.2015. Preses relīze. Pieejama: <https://ec.europa.eu/commission/presscorner/detail/en/IP_15_5198> [↑](#footnote-ref-3)
4. Krūmiņš T., Eiropas Savienības Tiesas spriedums Achmea lietā, 13.03.2018. Jurista Vārds. Pieejams: <https://juristavards.lv/doc/272383-eiropas-savienibas-tiesas-spriedums-achmea-lieta> [↑](#footnote-ref-4)
5. Zivtiņa D., Investīciju strīdi pārmaiņu virpulī, 30.05.2018. Ir. Pieejams: <https://ir.lv/2018/05/30/investiciju-stridi-parmainu-virpuli/> [↑](#footnote-ref-5)
6. Rinkēvičs: Starp ES dalībvalstīm noslēgto divpusējo investīciju aizsardzības līgumu atcelšanai jānotiek centralizētā un kontrolētā veidā, 08.01.2019. Pieejams: <https://www.tvnet.lv/6494491/rinkevics-starp-es-dalibvalstim-noslegto-divpusejo-investiciju-aizsardzibas-ligumu-atcelsanai-janotiek-centralizeta-un-kontroleta-veida> [↑](#footnote-ref-6)
7. Štālmeistars J., Eiropas Savienības dalībvalstis izbeigs savstarpēji noslēgtos ieguldījumu līgumus, 03.04.2019. Dienas Bizness. Pieejams: <http://news.lv/Dienas_Bizness/2019/04/03/eiropas-savienibas-dalibvalstis-izbeigs-savstarpeji-noslegtos-ieguldijumu-ligumus> [↑](#footnote-ref-7)
8. 17.02.2018. Preses relīze. Pieejama:<https://ec.europa.eu/info/sites/info/files/business_economy_euro/events/documents/finance-events-181217-programme_en.pdf> ; 02.12.2019. Preses relīze. Pieejama: <https://ec.europa.eu/info/files/finance-events-191203-programme_en> [↑](#footnote-ref-8)